Onnie ondersoek oor 'seks met leerling' - Maroela Media
Die KwaZulu-Natalse onderwysdepartement ondersoek bewerings dat 'n onderwyser van 'n afgeleë skool in die noorde van die provinsie by een van sy minderjarige leerlinge woon en 'n seksuele verhouding met haar het.
Muzi Mahlambi, woordvoerder van die departement, het gesê beamptes van die departement het Dinsdag die Khoza High School besoek nadat hulle klagtes oor die onderwyser ontvang het. "Ons ondersoek tans die saak. Die ondersoek het gister [Dinsdag] begin met die beamptes se besoek aan die skool," het hy gesê.
Intussen het Hlanganani Gumbi, 'n woordvoerder van die Demokratiese Alliansie (DA), Dinsdag gesê die party het 'n saak van statutêre verkragting by die Pongola-polisiestasie aanhangig gemaak. Gumbi het gesê volgens bewerings het die onderwyser talle verhoudings met minderjarige skoolmeisies gehad, leerlinge se swak punte onregmatig verbeter en saam met leerlinge by die plaaslike kroeg gedrink.
Volgens Gumbi het die skoolhoof die onderwysdepartement en die skool se beheerliggaam van die onderwyser se beweerde optrede ingelig. "Deurlopende druk van ouers en 'n geskrewe verklaring van 'n leerling waarin sy beweer dat sy 'n verhouding met die onderwyser gehad het, het veroorsaak dat die onderwyser op 7 Augustus geskors is," het hy gesê.
Die onderwyser se skorsing het egter betogings deur die leerlinge ontlok en die onderwyser het aansoek gedoen om oorgeplaas te word na 'n ander skool.
Gumbi het gesê die departement moet 'n kinderbeskermingsregister hê om te verseker dat onderwysers wat kinders misbruik nie by ander skole aangestel word nie.